Document ID: 32014D0356

DEĊIŻJONI TA' IMPLIMENTAZZJONI TAL-KUMMISSJONI
tat-12 ta' Ġunju 2014
li temenda d-Deċiżjoni ta' Implimentazzjoni 2012/138/UE rigward il-kundizzjonijiet ta' introduzzjoni fl-Unjoni ta' pjanti speċifikati u l-moviment tagħhom fiha sabiex jiġu evitati l-introduzzjoni u t-tixrid tal-Anoplophora chinensis (Forster)
(notifikata bid-dokument C(2014) 3798)
(2014/356/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-pjanti jew għall-prodotti tal-pjanti u kontra t-tixrid tagħhom ġewwa l-Komunità (1), u b'mod partikolari r-raba' sentenza tal-Artikolu 16(3) tagħha,
Billi:
(1)
Id-Deċiżjoni ta' Implimentazzjoni tal-Kummissjoni 2012/138/UE (2) tippermetti l-introduzzjoni fl-Unjoni ta' pjanti li jkunu tkabbru għal perjodu ta' mill-inqas sentejn qabel l-esportazzjoni f'post tal-produzzjoni stabbilit bħala ħieles mill-Anoplophora chinensis (Forster) (minn hawn 'il quddiem imsejjaħ “l-organiżmu speċifikat”).
(2)
Minn informazzjoni pprovduta miċ-Ċina jidher li l-pjanti li għandhom inqas minn sentejn u li tkabbru tul ħajjithom kollha f'post tal-produzzjoni stabbilit bħala ħieles mill-organiżmu speċifikat, iżda li ma jinsabx f'żona ħielsa mill-pesti, ma jikkawżaw l-ebda riskju addizzjonali li jiġi introdott dak l-organiżmu. Għalhekk huwa xieraq li tiġi permessa wkoll l-importazzjoni ta' dawn il-pjanti.
(3)
Huwa xieraq ukoll li jiġu permessi l-introduzzjoni ta' dawn il-pjanti minn pajjiżi terzi oħra u l-moviment tagħhom fi ħdan l-Unjoni.
(4)
Għaldaqstant, l-Anness I tad-Deċiżjoni ta' Implimentazzjoni 2012/138/UE għandu jiġi emendat skont dan.
(5)
Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
L-Anness I tad-Deċiżjoni ta' Implimentazzjoni 2012/138/UE għandu jiġi emendat skont l-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-12 ta' Ġunju 2014.

Labels: 3
5
6